
Prezident Slovenskej republiky Peter Pellegrini podľa čl. 102 ods. 1 písm. j) Ústavy Slovenskej republiky rozhodol 14. apríla 2025 o udelení milosti 43-ročnému mužovi, ktorý bol právoplatne odsúdený za prečin usmrtenia v súbehu s prečinom ublíženia na zdraví na trest odňatia slobody v trvaní 2 roky. Zároveň mu bol uložený trest zákazu činnosti viesť motorové vozidlá vo výmere 6 rokov a 6 mesiacov. 

Prečiny spáchal z nedbanlivosti pri vedení motorového vozidla, bez požitia alkoholu, keď v dôsledku zlého technického stavu vozovky a zlej techniky jazdy v daždivom počasí dostal v zákrute šmyk. Maximálna povolená rýchlosť v danom úseku nebola prekročená. Po zrážke s protiidúcim vozidlom došlo k úmrtiu 5-tich osôb, vrátane jediného, v tom čase 10-ročného syna odsúdeného, a tiež k zraneniam ďalších osôb.        

Hlavu štátu požiadali o udelenie milosti v prospech odsúdeného okrem manželky odsúdeného aj predstavitelia rímskokatolíckej cirkvi, primátor mesta v ktorom žije, a predovšetkým pozostalí, ktorí stratili pri autonehode svojich blízkych. Odsúdeného poznajú, nič mu nevyčítajú a trest odňatia slobody uložený odsúdenému považujú za neprimerane prísny a neúčelný.  

Pri posudzovaní žiadostí o milosť prihliadol prezident Slovenskej republiky najmä na skutočnosť, že odsúdený spáchal prečiny z nedbanlivosti, nešlo o úmysel. Súhrou viacerých nešťastných okolností došlo k dopravnej nehode s mimoriadne tragickými následkami. Rovnako prihliadol na osobu odsúdeného a skutočnosť, že pred spáchaním skutkov viedol riadny život, pracoval a bol živiteľom rodiny. V súčasnosti nie je trestne stíhaný a nespáchal žiaden priestupok.   

Prezident Slovenskej republiky má za to, že výkon trestu odňatia slobody odsúdeným by nesplnil svoj zákonný účel. Trest zákazu činnosti viesť motorové vozidlá v trvaní 6 rokov a 6 mesiacov zostáva aj naďalej v platnosti a nie je rozhodnutím prezidenta o udelení milosti dotknutý. 

So zreteľom na mimoriadne okolnosti posudzovanej trestnej veci a z humánnych dôvodov, rešpektujúc predovšetkým vôľu pozostalých po obetiach prečinu usmrtenia, prezident Slovenskej republiky vyhovel žiadostiam o milosť pre odsúdeného a odpustil mu trest odňatia slobody vo výmere 2 roky pod podmienkou, že po dobu 2 rokov odo dňa udelenia milosti nespácha úmyselný trestný čin.  



